ai4bharat/Pralekha huggingface dataset:
குறு சிறு மற்றும் நடுத்தர தொழில் துறை அமைச்சகம்
சிறிய தேனீக்களைப் பயன்படுத்தி, யானைகள் – மனித மோதலைத் தடுக்க அஸ்ஸாமில் ரீ-ஹேப் என்ற புதிய திட்டத்தை அறிமுகப்படுத்திய கதர் கிராமத் தொழில் வாரியம்
சிறிய அளவிலான தேனீக்களைப் பயன்படுத்தி, யானைகள்-மனிதர்கள் இடையிலான மோதலைத் தடுக்கும் புதுமைத் திட்டமான RE-HAB  கர்நாடகாவில் வெற்றி பெற்றதைத் தொடர்ந்து, தற்போது அஸ்ஸாமிலும் இத்திட்டத்தை கதர் கிராமத் தொழில்கள் ஆணையம் செயல்படுத்தத் தொடங்கியுள்ளது. யானைகள்-மனிதர்கள் மோதலால் கடுமையாக பாதிக்கப்பட்ட, அஸ்ஸாமின் கோல்பாரா மாவட்டத்தில் உள்ள மோர்னோய் கிராமத்தில், கதர் கிராமத் தொழில் வாரியத் தலைவர் திரு.வினய் குமார் சக்ஸேனா, வெள்ளிக்கிழமையன்று இத்திட்டத்தை தொடங்கிவைத்தார். உள்ளூர் வனத்துறையினரின் உதவியுடன் இத்திட்டம் செயல்படுத்தப்படுகிறது.
RE-HAB திட்டத்தின்கீழ், யானைகள் செல்லும் வழித்தடத்தில், அவை மனிதர்கள் வசிக்கும் பகுதிக்குள் நுழைவதைத் தடுக்கும் வகையில், தேனீ வளர்ப்புப் பெட்டிகளை வைத்து, “தேனீ -வேலிகள்“ அமைக்கப்பட்டு, இந்தப் பெட்டிகளை இழுத்தால் பெட்டிகளில் உள்ள தேனீக்கள் யானைகளை சுற்றிவளைத்து விரட்டும் வகையில் ஏற்பாடு செய்யப்பட்டுள்ளது. இது, செலவு குறைவானது என்பதுடன், விலங்குகளுக்கு பாதிப்பு ஏற்படுத்தாமல், யானைகள்-மனிதர்கள் இடையிலான மோதலைத் தடுக்கிறது.
அடர்ந்த வனப்பகுதியால் சூழப்பட்ட அஸ்ஸாமின் பெரும்பகுதியில் யானைகள் உள்ள நிலையில், யானைகளின் தாக்குதலால் 2014 முதல் 2019 வரை 332 மனிதர்கள் உயிரிழந்துள்ளதாக தகவல்கள் தெரிவிக்கின்றன.
சுகாதாரம் மற்றும் குடும்ப நலத்துறை அமைச்சகம்
கொவிட்-19 பற்றிய அண்மைத் தகவல்கள்
நாட்டில் தினசரி கொவிட் பாதிப்பு மேலும் குறைந்து 1.52 லட்சமாகியுள்ளது; தினசரி கொவிட் பாதிப்பு, கடந்த 50 நாட்களில் மிகக்குறைவு; புதிய பாதிப்புகளின் எண்ணிக்கையும் குறைந்து வருகிறது.
கடந்த 24 மணி நேரத்தில் கொவிட் சிகிச்சை பெற்றவர்கள் 88,416 பேர் குறைந்ததால், தற்போது கொவிட் சிகிச்சை பெறுபவர்களின் எண்ணிக்கை 20,26,092-ஆக உள்ளது.
நாட்டில் இதுவரை மொத்தம் 2,56,92,342 நோயாளிகள் குணமடைந்துள்ளனர்.
கடந்த 24 மணி நேரத்தில் 2,38,022 பேர் குணமடைந்துள்ளனர். தொடர்ந்து 18வது நாளாக, தினசரி குணமடைந்தோர் எண்ணிக்கை, தினசரி கொவிட் பாதிப்பை விட அதிகமாக உள்ளது.
குணமடைந்தோர் விகிதம் தொடர்ந்து அதிகரித்து 91.60 சதவீதமாக உள்ளது.
வாராந்திர பாதிப்பு வீதம் 9.04%
தினசரி கொவிட் பாதிப்பு விகிதம் 9.07 சதவீதமாக உள்ளது. தொடர்ந்து 7 நாட்களாக இந்த அளவு 10 சதவீதத்துக்கும் குறைவாக உள்ளது. கொவிட் பரிசோதனை அளவு கணிசமாக அதிகரிக்கப்பட்டுள்ளது. இதுவரை 34.48 கோடி பரிசோதனைகள் செய்யப்பட்டுள்ளன.
தேசியளவிலான தடுப்பூசி திட்டத்தின் கீழ் 21.23 கோடி தடுப்பூசிகள் போடப்பட்டுள்ளன.
கடந்த 24 மணி நேரத்தில் 30.35 லட்சத்திற்கும் கூடுதலான தடுப்பூசிகள் போடப்பட்டுள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1723034
----
(
வணிகம் மற்றும் தொழில்துறை அமைச்சகம்
நவம்பர் 2020-இல் முக்கியமான எட்டு தொழில்களின் குறியீட்டு எண்கள் 
பொருளாதார ஆலோசகர் அலுவலகம், தொழில் மற்றும் உள்நாட்டு வர்த்தக ஊக்குவிப்புத்துறை, முக்கியமான எட்டு தொழில்களின் 2020 நவம்பர் மாதத்திற்கான குறியீட்டு எண்ணை வெளியிடுகிறது.
2020 நவம்பர் மாதத்தில் எட்டு முக்கியமான தொழில்களின் ஒருங்கிணைந்த குறியீடு 125.9 ஆக இருந்தது, இது 2019 நவம்பர் மாதத்துடன் ஒப்பிடும் போது 2.6  சதவீதம் குறைந்துள்ளது. 2020-21 ஏப்ரல் முதல் நவம்பர் வரையிலான ஒட்டுமொத்த வளர்ச்சி -11.4 சதவீதம் ஆகும்.
ஆகஸ்ட் 2020-க்கான முக்கியமான எட்டு தனித் தொழில்களில் குறியீட்டு எண்ணின் இறுதி வளர்ச்சி விகிதம் - 6.9 சதவீதம் ஆக திருத்தப்பட்டுள்ளது.
தொழில்துறை உற்பத்திக் குறியீட்டில்  சேர்க்கப்பட்டுள்ள பொருள்களின் மதிப்பில் முக்கியமான எட்டு தனித் தொழில்கள் 40.27 சதவீதம் உள்ளன. வருடாந்திர / மாதாந்திரக் குறியீட்டு மற்றும் வளர்ச்சி விகிதத்தின் விவரங்கள் இணைப்பில் வழங்கப்படுகின்றன.
முக்கியமான எட்டு தொழில்களில்  மாதாந்திரக் குறியீட்டு எண் மற்றும் வளர்ச்சி விகிதத்தின் விவரங்கள் இணைப்பில் வழங்கப்படுகின்றன.
மேலும் விவரங்களுக்கு இந்த ஆங்கிலச் செய்திக் குறிப்பைப் பார்க்கவும்:
https://www.pib.gov.in/PressReleasePage.aspx?PRID=1685100
பழங்குடியினர் நலத்துறை அமைச்சகம்
எதிர்கால பொறியாளர் திட்டத்திற்காக ஏகலைவா மாதிரி உண்டு உறைவிடப் பள்ளி ஆசிரியர்களுக்கான இரண்டு நாட்கள் திறன் மேம்பாட்டுத் திட்டத்தை அமேசானுடன் இணைந்து பழங்குடியினர் நல அமைச்சகத்தின் பழங்குடியின மாணவர்களுக்கான தேசிய கல்வி சங்கம் நடத்துகிறது
எதிர்கால பொறியாளர் திட்டத்திற்காக ஏகலைவா மாதிரி உண்டு உறைவிடப் பள்ளி ஆசிரியர்களுக்கான இரண்டு நாட்கள் திறன் மேம்பாட்டுத் திட்டத்தை அமேசானுடன் இணைந்து பழங்குடியினர் நல அமைச்சகத்தின் பழங்குடியின மாணவர்களுக்கான தேசிய கல்வி சங்கம் நடத்துகிறது.
ஆறு மாநிலங்களில் உள்ள ஏகலைவா மாதிரி உண்டு உறைவிடப்பள்ளியின் 54 ஆசிரியர்களுக்கு 28,29 டிசம்பர் 2022 ல் நடத்தப்பட்டு வருகிறது.
இதற்கான நிகழ்ச்சியில் பேசிய மத்திய பழங்குடியினர் நலத்துறை அமைச்சர் திரு அர்ஜூன் முண்டா, பழங்குடியின மாணவர்களுக்கான தேசிய கல்வி சங்கமும், அமேசான் நிறுவனமும் இணைந்து நடத்தும் திறன் மேம்பாட்டுத் திட்டத்தின் மூலம் டிஜிட்டல் கல்வித் துறையில் ஆசிரியர்களும், மாணவர்களும், அதிகாரம் பெறுவார்கள் என்று கூறினார்.
நிதி அமைச்சகம்
நவி மும்பையில் இந்திய போட்டி ஆணையத்தின் மேற்கு மண்டல அலுவலகத்தை மத்திய நிதி மற்றும் கார்ப்பரேட் விவகாரத் துறை அமைச்சர் தொடங்கிவைத்தார்
நவி மும்பையில் இந்திய போட்டி ஆணையத்தின் மேற்கு மண்டல அலுவலகத்தை 2022 அக்டோபர் 6 அன்று மத்திய நிதி மற்றும் கார்ப்பரேட் விவகாரத் துறை அமைச்சர் திருமதி நிர்மலா சீதாராமன் காணொலி காட்சி மூலம் தொடங்கிவைத்தார். மத்திய புள்ளியியல் மற்றும் திட்ட அமலாக்கத்துறை இணையமைச்சர் , திரு ராவ் இந்தர்சித் சிங் உள்ளிட்டோர் உடனிருந்தனர்.
மும்பையில் அமைக்கப்பட்டிருப்பது இந்திய போட்டி ஆணையத்தின் 3 வது மண்டல அலுவலகமாகும். ஏற்கனவே, 2021 பிப்ரவரியில் சென்னையில் தென் மண்டல அலுவலகமும், 2022 ஏப்ரலில் கொல்கத்தாவில் கிழக்கு மண்டல அலுவலகமும் தொடங்கப்பட்டன.
திருமதி நிர்மலா சீதாராமன் உரையாற்றுகையில், மும்பையில் மண்டல அலுவலகத்தை திறந்துள்ள இந்திய போட்டி ஆணையத்தை பாராட்டினார். வணிகம் செய்வதை எளிதாக்க இந்த அலுவலகம் முக்கியமானது என்று அவர் குறிப்பிட்டார். இந்திய போட்டி ஆணையம், தமது ஆலோசனை கையேடுகளை பல்வேறு மாநில மொழிகளில் வெளியிடுவது குறித்து, மகிழ்ச்சி தெரிவித்த அவர், இத்தகையை நடவடிக்கை, எளிதாக தகவல்களை அறிய மக்களுக்கு பயனுள்ளதாக இருக்கிறது என்றார்.
இந்த நிகழ்ச்சியில் “இந்திய போட்டி ஆணையம்- 2009-2022 வரையிலான ஆண்டுகளின் பயணம்” என்ற தலைப்பிலான படங்கள் நிறைந்த மின்னணு பதிப்பை நிதியமைச்சர் வெளியிட்டார். இந்த ஆண்டுகளில், இந்த ஆணையம் மேற்கொண்ட பல்வேறு நடவடிக்கைகள், நிகழ்ச்சிகள், செயல்பாடுகள் ஆகியவற்றை இந்த நூல் விவரிக்கிறது. இந்திய போட்டி ஆணையத்தின் ஆலோசனை கையேடுகளை உருது மற்றும் பஞ்சாபி மொழிகளிலும் அவர் வெளியிட்டார். இந்த ஆலோசனை கையேடுகள் ஏற்கனவே, தமிழ், மலையாளம், கன்னடம், தெலுங்கு, இந்தி, ஆங்கிலம் உட்பட 11 மொழிகளில் வெளியிடப்பட்டுள்ளன.
இந்த நிகழ்ச்சியில் பேசிய, இந்திய போட்டி ஆணையத்தின் தலைவர் திரு அசோக் குமார் குப்தா, இந்தியா போன்ற பரந்த, பன்முகத்தன்மை கொண்ட நாட்டில் மண்டல அலுவலகங்கள் அமைப்பது, போட்டித் தன்மையை அமலாக்குவதை நோக்கிய முக்கிய நடவடிக்கையாகும் என்றார்.
எஃகுத்துறை அமைச்சகம்
முதல் காலாண்டின் பயன்களை என்எம்டிசி அறிவித்துள்ளது
தேசிய தாதுப்பொருட்கள் மேம்பாட்டுக் கழகம்  நேற்று அதன் முதல் காலாண்டின் உற்பத்தியை அறிவித்தது. நிதியாண்டு 23ன் முதல் காலாண்டில் இந்நிறுவனம் 8.92 மில்லியன் டன் உற்பத்தி செய்து 7.80 மில்லியன் டன் இரும்புத் தாதுவை விற்பனை செய்தது. கடந்த ஆண்டு இதே காலத்தில், என்எம்டிசி 8.91 மில்லியன் டன் உற்பத்தியையும் 9.45 மில்லியன் டன் விற்பனையையும் பதிவு செய்தது.
நிதியாண்டு 23-ன் முதல் காலாண்டில் என்எம்டிசி ரூ.4,767 கோடி வருவாயுடன் நிலையான நிதிநிலையைப் பதிவு செய்தது, வரிக்கு முந்தைய லாபம் ரூ.1,946 கோடி, மற்றும் வரிக்குப் பிந்தைய லாபம் ரூ.1,469 கோடி. நிதியாண்டு 22-ன் முதல் காலாண்டில், நிறுவனத்தின் வருவாய் ரூ.6,512 கோடியாகவும், வரிக்கு முந்தைய லாபம் மற்றும் வரிக்குப் பிந்தைய லாபம் முறையே ரூ.4,263 கோடி, ரூ.3,193 கோடியாகவும் இருந்தது.
இந்த விளைவுகள் குறித்து, என்எம்டிசி தலைவர் மற்றும் நிர்வாக இயக்குனர் திரு சுமித் தேவ் கருத்துத் தெரிவிக்கையில், “முன்கூட்டிய பருவமழை, தேவையில் வீழ்ச்சி ஆகியவை முதல் காலாண்டின் மந்தநிலைக்குக் காரணம். ஒரு நேர்மறையான கருத்தில், எங்களின் நிலையான தொழில்நுட்பம், டிஜிட்டல் மற்றும் நிதி வளர்ச்சி, தற்போதைய சவால்களை சரிசெய்து , வருடாந்தர இலக்குகளை என்எம்டிசி அடையும் என்பது ஆறுதல் அளிக்கிறது" என்றார்.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
கோவிட்-19 வைரஸ் பரவலைத் தடுப்பதற்கான நடவடிக்கைகள் குறித்து அரசின் முன்னாள் உயர்மட்ட அதிகாரிகளுடன் மத்திய அமைச்சர் ஜிதேந்திர சிங் விரிவான ஆலோசனை.
கோவிட்-19 வைரஸ் பரவலைக் கட்டுப்படுத்துவதற்கான இந்தியாவின் நடவடிக்கைகள் மற்றும் ஊரடங்கை விலக்கிக் கொள்வதற்கான வழிவகைகளைக் கண்டறிவது குறித்து அரசின் முன்னாள் உயர்மட்ட அதிகாரிகளுடன் வடகிழக்குப் பிராந்திய மேம்பாடு, பிரதமர் அலுவலக விவகாரங்கள், பணியாளர் நலன், பொதுமக்கள் குறைதீர்ப்பு, ஓய்வூதியம், அணுசக்தி மற்றும் விண்வெளித்திட்டங்கள் துறைகளுக்கான மத்திய இணை அமைச்சர்  டாக்டர் ஜிதேந்திர சிங் விரிவான ஆலோசனை நடத்தினார்.
வைரஸ் தொற்றைக் கட்டுப்படுத்த அரசு இதுவரை மேற்கொண்டுள்ள சிறப்பான நடவடிக்கைகள் குறித்து டாக்டர் ஜிதேந்திர சிங் விளக்கினார். வைரசைக் கட்டுப்படுத்துவதற்கான உரிய நடவடிக்கைகள் மூலம், பல்வேறு வளர்ந்த நாடுகளைவிடவும், இந்தியா சிறப்பாக செயல்பட்டு வருவதாக அவர் கூறினார்.
காணொளிக்காட்சி மூலம் நடைபெற்ற இந்த ஆலோசனையில், ஊரடங்கை படிப்படியாக விலக்கிக்கொள்வது, நிர்வாகத்தில் அதிக அளவில் தொழில்நுட்பங்களைப் பயன்படுத்துவது போன்ற விவகாரங்கள் குறித்து அதிகாரிகள் எடுத்துரைத்தனர். உதாரணமாக, மின்னணு அலுவலகம், வைட்டமின்-சி மாத்திரைகளை எடுத்துக் கொள்வதன் மூலம் நோய் எதிர்ப்புசக்தியை அதிகரிக்கச் செய்வதன் முக்கியத்துவம், பொருளாதாரத்தை மீட்க நிதி ஊக்குவிப்பு நடவடிக்கைகள், ஏழைகளுக்கான நிதிப்பாதுகாப்பு, கல்வி ஆண்டை பயன்படுத்திக் கொள்வதற்காக அதிக அளவில் ஆன்லைன் வகுப்புகள் மற்றும் தேர்வுகளை அறிமுகப்படுத்துவது, இடம்பெயர்ந்த தொழிலாளர்கள் தங்களது சொந்த ஊருக்குச் செல்வதற்கு வழிவகை செய்தல், தடுப்பு மருந்துகளைக் கண்டுபிடிப்பது, இந்தியாவில் தயாரிப்போம் திட்டத்தின் கீழ், உள்நாட்டிலேயே பரிசோதனைக் கருவிகளைத் தயாரிப்பது ஆகிய நடவடிக்கைகளை முன்னாள் அதிகாரிகள் எடுத்துரைத்தனர்.
இந்த விவகாரத்தில் பயனுள்ள ஆலோசனைகளை வழங்கிய முன்னாள் உயர் அதிகாரிகளுக்கு டாக்டர் ஜிதேந்திர சிங் நன்றி தெரிவித்தார். மேலும், கொரோனா தொற்றுப் பரவலைக் கட்டுப்படுத்துவதற்கான நடவடிக்கையில் அனைத்து தரப்பினரிடமிருந்தும் சிறப்பான கருத்துக்களைப் பெறுவதற்காக இதுபோன்ற ஆலோசனைகள் தொடரும் என்றும் ஜிதேந்திர சிங் கூறினார்.
(
நுகர்வோர் நலன், உணவு மற்றும் பொது விநியோகம் அமைச்சகம்
பிரதமரின் ஏழைகள் மறுவாழ்வு உணவுத் திட்டத்தின் கீழ் ஏப்ரல்-நவம்பர் 2020-இல் விநியோகிக்கப்படும் உணவு தானியங்களின்  தோராய மதிப்பு சுமார் ரூ 1,50,471 கோடி
பிரதமரின் ஏழைகள் மறுவாழ்வு உணவுத்திட்டம் நவம்பர் 2020 வரை நீட்டிக்கப்படுவதாக பிரதமர் திரு. நரேந்திர மோடி நேற்று அறிவித்தார். இந்தத் திட்டம் ஜூலையில் இருந்து நவம்பர் 2020 இறுதி வரை நீட்டிக்கப்படுவதாக அவர் தெரிவித்தார். இந்த ஐந்து மாத காலத்துக்கு, 80 கோடி மக்களுக்கு மாதத்துக்கு 5 கிலோ இலவச அரிசி/கோதுமையுடன் ஒரு குடும்பத்துக்கு 1 கிலோ இலவச முழு பருப்பு  வழங்கப்படும்.
இலக்கு நிர்ணயிக்கப்பட்ட பொது விநியோகத் திட்டத்தின் கீழ் ஒரு நபருக்கு மாதத்துக்கு 5 கிலோ என்னும் விகிதத்தில், ஏப்ரல்-ஜூன் 2020 வரையிலான மூன்று மாதங்களுக்கு ரூ 44,131 கோடி தோராய மானியம் தேவைப்படும் என்று உணவு மற்றும் பொது விநியோகத் துறை மதிப்பிட்டுள்ளது. இது, ஒரு மெட்ரிக் டன் அரிசிக்கு ரூ 37,267.60 எனவும், ஒரு மெட்ரிக் டன் கோதுமைக்கு ரூ 26,838.40 எனவும் பொருளாதார விலையை எடுத்து செல்லும் .
மேலும், தேசிய உணவுப் பாதுகாப்புச் சட்டத்தின் கீழ், இந்திய உணவுக் கழகத்தின் கிடங்குகளில் இருந்து நியாய விலைக் கடைகளுக்கு பொருள்களை எடுத்து செல்ல மாநிலத்துக்குள் நடைபெறும் போக்குவரத்து மற்றும் கையாளும் செலவும், வணிகர்களின் லாபமும், பங்கு மாதிரியின் படியும், தேசிய உணவுப் பாதுகாப்புச் சட்டத்தின் கீழ் இது தொடர்பாக வகுக்கப்பட்டுள்ள செலவு விதிகளின் படியும் இந்திய அரசு மற்றும் மாநிலங்கள்/யூனியன் பிரதேசங்கள் இடையே பங்கிட்டுக் கொள்ளப்படுகின்றன. இந்தத் திட்டத்தின் ஒட்டுமொத்தச் செலவையும் இந்திய அரசு ஏற்றுக் கொண்டிருக்கும் நிலையில், போக்குவரத்து, கையாளும் செலவுகளுக்கும், வணிகர்களுக்கு வழங்க வேண்டிய தொகைக்கும், தேசிய உணவுப் பாதுகாப்புச் சட்டத்தின் கீழ் இது தொடர்பாக ஏற்கனவே உள்ள விதிகளின் படி ரூ 1,930 கோடி தேவைப்படுகிறது. மேற்கண்டவற்றின் காரணமாக, மாநிலத்துக்குள் நடைபெறும் போக்குவரத்து, மின்னணு விற்பனை முனையக் கருவியைப் பயன்படுத்துவதற்கான கூடுதல் வணிகர் லாபம் உள்ளிட்ட உணவு தானிய மானியம் மற்றும் செலவுக்கான இந்திய அரசின் மொத்த செலவு மதிப்பீடு ரூ 46,061 கோடி ஆகும்.
மேற்கண்டவற்றின் அடிப்படையில், 32 மில்லியன் டன்கள்  உணவு தானியங்களை  ஏப்ரலில் இருந்து நவம்பர் 2020 வரை விநியோகிப்பதற்காக மதிப்பிடப்பட்டுள்ள செலவு தோராயமாக ரூ 1,22,829 கோடியாக இருக்கும்.
நுகர்வோர் விவகாரங்கள் துறையின் மதிப்பீட்டின் படி, ஏப்ரல்-ஜூன் 2020 வரையில் பருப்புகளை விநியோகிப்பதற்கான செலவு ரூ 5,000 கோடி ஆகும். இதன் படி, ஏப்ரல்-நவம்பர் 2020 வரை பருப்புகளை விநியோகிப்பதற்கான தோராய செலவு ரூ 13,333 கோடியாக இருக்கும். கூடுதலாக, இரண்டு மாதங்களுக்கு புலம் பெயர்ந்த தொழிலாளர்களுக்கு உணவு தானியங்களை வழங்குவதற்கான தோராயச் செலவு ரூ 3,109.52 கோடி ஆகும்.
உணவு தானியங்களுக்கு முன் கூட்டியே கணக்கிடப்படும் மத்திய வழங்கல் விலை ஒரு மாதத்துக்குத் தோராயமாக ரூ 1,400 கோடி என்னும் நிலையில், இதற்குத் தேவைப்படும் செலவு சுமார் ரூ 11,200 கோடி ஆகும். எனவே, உணவு தானியங்களின்  விநியோகத்துக்கான தோராயச் செலவு சுமார் ரூ 1,50,471 கோடி ஆகும்.
(Visitor Counter : 161
வணிகம் மற்றும் தொழில்துறை அமைச்சகம்
வர்த்தகம், தொழில்நுட்பம் மற்றும் திறமை ஆகிய 3 தூண்களில் இந்தியா-அமெரிக்கா இடையே 'நம்பிக்கையின் பங்களிப்பு' முன்னேறி வருகிறது - பியூஷ் கோயல்
வர்த்தகம், தொழில்நுட்பம் மற்றும் திறமை ஆகிய மூன்று தூண்களில் இந்தியா - அமெரிக்கா இடையேயான நம்பிக்கையின் பங்களிப்பு மேலும், மேலும் வலுப்படுவதாக மத்திய வர்த்தகம், தொழில்துறை மற்றும் நுகர்வோர் விவகாரங்கள் துறை அமைச்சர் பியூஷ் கோயல் நம்பிக்கை தெரிவித்தார். சான் ஃபிரான்சிஸ்கோவில் செய்தியாளர்களிடம் பேசிய அவர் இவ்வாறு குறிப்பிட்டார்.
செய்தியாளர்களுக்கு விளக்கமளித்த அவர், புகழ் பெற்ற வணிக நிபுணர்கள், தலைமை செயல் அதிகாரிகள், தொழில்துறையின் மூத்த தலைவர்கள், புதிய தொழில் தொடங்குபவர்கள், முதலீட்டாளர்கள் உள்ளிட்டோருடன் கலந்துரையாடியதாக தெரிவித்தார். அப்போது இந்தியாவுடன் பணி புரிந்த அனுபவங்களை பகிர்ந்து கொண்டனர். மேலும், இந்தியாவில் முதலீடுகளை அதிகரிப்பது, வேலைவாய்ப்புகளை உருவாக்குதல் ஆகியவற்றின் அடிப்படையில், இந்தியா - அமெரிக்கா இடையேயான உறவுகளை மேலும் வலுப்படுத்த ஆலோசனைகள் மற்றும் புதிய வழிகளை பகிர்ந்து கொண்டதாக அமைச்சர் மேலும் கூறினார். அவர்களிடையே காணப்படும் தனிப்பட்ட உற்சாகத்தை சுட்டிக்காட்டிய அமைச்சர் தனது மகிழ்ச்சியை வெளிப்படுத்தினார்.
சான் ஃபிரான்சிஸ்கோவின் காந்தி நினைவிடத்தில் அஞ்சலி செலுத்தி தனது நாளைத் தொடங்கிய அமைச்சர், கதர் நினைவு மண்டபத்தையும் பார்வையிட்டார். பின்னர், அமெரிக்காவிலுள்ள 6 பிராந்தியங்களில், இந்தியப் பட்டயக் கணக்காளர்கள் நிறுவனத்தையும் அமைச்சர் தொடங்கி வைத்தார்.
சான் ஃபிரான்சிஸ்கோவில் உள்ள, உலகளாவிய இந்திய தொழில்நுட்ப வல்லுநர்கள் சங்கம், இந்தியா மற்றும் இந்திய வம்சாவழியினருக்கான அறக்கட்டளை ஆகியவற்றின் தலைவர்களுடன் அமைச்சர் கலந்துரையாடினார்.
மேலும் விவரங்களுக்கு இதன் ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1857132
சாலைப் போக்குவரத்து மற்றும் நெடுஞ்சாலைத்துறை அமைச்சகம்
இந்தியாவிற்குள் வரும் போக்குவரத்து அல்லாத மோட்டார் வாகனங்களுக்கான இந்திய விதிமுறைகள் 2022 வெளியீடு
இந்தியாவிற்குள் வரும் போக்குவரத்து அல்லாத மோட்டார் வாகனங்களுக்கான இந்திய விதிமுறைகள் 2022-ஐ மத்திய சாலை மற்றும் நெடுஞ்சாலை போக்குவரத்துத் துறை அமைச்சகம் 02.09.2022 அன்று அறிவிக்கையாக வெளியிட்டுள்ளது. வெளிநாடுகளில் பதிவு செய்யப்பட்ட தனிநபர் வாகனங்கள் இந்தியாவிற்குள் நுழையும் போது இந்த விதிமுறைகள் பொருந்தும்.
இந்தி விதிமுறைகளின்படி, நாட்டில் தங்கியிருக்கும் போது கீழ்கண்ட ஆவணங்களை வானங்களை இயக்கும் போது வைத்திருக்க வேண்டும்.
- செல்லுபடியாகக் கூடிய பதிவுச் சான்றிதழ்
- செல்லுபடியாகக் கூடிய ஓட்டுநர் உரிமம் அல்லது சர்வதேச ஓட்டுநர் உரிமம்
- செல்லுபடியாகக் கூடிய காப்பீட்டு வாகனம்
- செல்லுபடியாகக் கூடிய மாசுக்கட்டுப்பாட்டு சான்றிதழ்
மேற்கண்ட ஆவணங்கள் ஆங்கிலம் தவிர மற்ற மொழிகளில் இருந்தால் அதன் அங்கீகரிக்கப்பட்ட மொழியாக்கத்துடன் கூடிய ஆவணங்களை அசல் ஆவணங்களுடன் வைத்திருக்க வேண்டும்.
இந்தியா தவிர மற்ற நாடுகளில் மோட்டார் வாகனங்கள் பதிவு செய்யப்பட்டிருந்தால் அவை இந்தியாவிற்குள் உள்ளூர் பயணிகளையோ சரக்குகளையோ ஏற்றிச் செல்ல அனுமதியில்லை.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1856782
பிரதமர் அலுவலகம்
12 கோடி வீடுகளுக்கு குடிநீர் இணைப்பு அளித்து சாதனை படைத்ததற்காக பிரதமர் பாராட்டு
நீர்வள இயக்கத்தின் கீழ் 12 கோடி வீடுகளுக்கு குடிநீர் இணைப்பு அளித்து சாதனை படைத்ததற்காக பிரதமர் திரு நரேந்திர மோடி பாராட்டு தெரிவித்துள்ளார்.
இது குறித்து மத்திய நீர்வளத்துறை அமைச்சர் திரு கஜேந்திர சிங் ஷெகாவத் வெளியிட்டுள்ள ட்விட்டர் பதிவை பிரதமர் ட்விட்டரில் பகிர்ந்து பதிவிட்டுள்ளார்:
“அற்புதமான இந்த சாதனைக்கு வாழ்த்துக்கள் பல! கிராமங்களுக்கும், ஏழைகளுக்கும் தேவையான அனைத்து வசதிகளையும் செய்து கொடுக்க நாங்கள் எடுத்த முயற்சியின் பயன்கள் தொடர்ந்து வெளிப்பட்டு வருவது மகிழ்ச்சியளிக்கிறது.”
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
பிரதமர் மோடியின் நிர்வாக சீர்திருத்தம் மூலம் பெண்களின் பணிச்சூழலை எளிதாக்கியுள்ளதுடன் அவர்கள் உயர்ந்த கண்ணியத்துடனும், சுயமரியாதையுடனும் பணியாற்றுவதற்கான பெரிய சமூக சீர்திருத்தம், மேற்கொள்ளப்பட்டுள்ளதாக மத்திய அமைச்சர் டாக்டர் ஜிதேந்திர சிங் கூறியுள்ளார்
கடந்த 8 வருடங்களில் பிரதமர் மோடியின் நிர்வாக சீர்திருத்தம் மூலம் பெண்களின் பணிச்சூழலை எளிதாக்கியுள்ளதுடன் அவர்கள் உயர்ந்த கண்ணியத்துடனும், சுயமரியாதையுடனும் பணியாற்றுவதற்கான பெரிய சமூக சீர்திருத்தம், மேற்கொள்ளப்பட்டுள்ளதாக மத்திய அறிவியல் மற்றும் தொழில்நுட்பத்துறை அமைச்சர் டாக்டர் ஜிதேந்திர சிங் கூறியுள்ளார்.
ஆசிரியர் தினத்தையொட்டி நடைபெற்ற நிகழ்ச்சியில் பேசிய அவர், மத்திய அரசு பணிகளில் பெண்களின் பங்களிப்பை அதிகரிப்பதற்கான நடவடிக்கைகளை தமது அமைச்சகம் மேற்கொண்டு வருவதாக தெரிவித்தார். அத்துடன் அவர்களுடைய தொழில் மற்றும் குடும்ப வாழ்க்கைக்கு இடையே சமநிலையை ஏற்படுத்துவதற்கான முயற்சிகளும் நடைபெற்று வருவதாக கூறினார்.
கடந்த 2014 ஆம் ஆண்டு முதல் முதலாக செங்கோட்டையில், பிரதமர் மோடி, உரையாற்றியதிலிருந்து பெண்களுக்கு அதிகாரம் அளிக்கும் வகையில் பல்வேறு திட்டங்களை அறிவித்துள்ளதாகக் கூறினார். பயிற்சி மற்றும் வேலைவாய்ப்புத் திட்டத்தின் மூலம், அளிக்கப்படும் பயிற்சி பெண்களுக்கு வேலைவாய்ப்பை அளிப்பதாகவும், சுயசார்புடனும், தொழில்முனைவோராகவும், மாறுவதற்கு வாய்ப்பளிப்பதாகவும் அவர் தெரிவித்தார்.
மத்திய அரசின் பணிகளில் பெண்களின் பங்களிப்பு அதிகரிக்கும் வகையிலும், அவர்கள் சந்திக்கும் பிரச்சினைகளை களையும் வகையிலும் அவ்வப்போது பணியாளர் மற்றும் பயிற்சித் துறை பல்வேறு அறிவுரைகளை அளித்து வருவதாகவும், டாக்டர் ஜிதேந்திர சிங் குறிப்பிட்டார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1856857
பிரதமர் அலுவலகம்
உத்தரப்பிரதேச மாநிலம் பரேலியில் பேருந்து விபத்தில் ஏற்பட்ட உயிரிழப்புகளுக்கு பிரதமர் இரங்கல்; விபத்தில் பாதிக்கப்பட்டவர்களின் குடும்பங்களுக்கு கருணைத் தொகை அறிவித்தார்
உத்தரப்பிரதேச மாநிலம் பரேலியில் பேருந்து விபத்தில் ஏற்பட்ட உயிரிழப்புகளுக்கு பிரதமர் திரு. நரேந்திர மோடி இரங்கல் தெரிவித்துள்ளார்.
``உத்தரப்பிரதேசத்தில் பரேலியில் நிகழ்ந்த பேருந்து விபத்து மிகுந்த துயரத்தை ஏற்படுத்துவதாக உள்ளது. உயிரிழந்தவர்களின் குடும்பத்தினருக்கு இரங்கலைத் தெரிவித்துக் கொள்கிறேன். காயம் அடைந்தவர்கள் விரைவில் குணமடைய பிரார்த்தனை செய்கிறேன்,'' என்று பிரதமர் கூறியுள்ளார்.
விபத்தில் உயிரிழந்தவர்களின் குடும்பத்தினருக்கு பிரதமர் தேசிய நிவாரண நிதியில் இருந்து கருணைத் தொகையாக தலா ரூ.2 லட்சமும், பலத்த காயம் அடைந்தவர்களுக்கு தலா ரூ.50,000 -ம் வழங்குவதாகவும் பிரதமர் அறிவித்துள்ளார்.
நுகர்வோர் நலன், உணவு மற்றும் பொது விநியோகம் அமைச்சகம்
நாடு தழுவிய அளவில் ஒரே நாடு ஒரே ரேஷன் அட்டை திட்டத்திற்காக 2020-21, 2021-22 மற்றும் 2022-23 ஆகிய 3 நிதியாண்டுகளின் போது மாநிலங்கள், யூனியன் பிரதேசங்கள், தேசிய தகவல் மையங்கள், தேசிய தகவல் மையசேவை நிறுவனங்கள் ஆகியவற்றுக்கு ரூ.46.86 கோடி நிதி விடுவிக்கப்பட்டுள்ளது
ஒரே நாடு ஒரே ரேஷன் அட்டை திட்டத்தால் புலம் பெயர்ந்தவர்கள் உள்பட அனைத்து பயனாளர்களும் தங்களது மாதாந்திர உணவு தானியங்களை தற்போதைய ரேஷன் அட்டை அல்லது பயோ மெட்ரிக் அங்கீகாரத்துடனான ஆதார் எண்ணை பயன்படுத்தி நாட்டில் எங்கும் உள்ள நியாய விலைக்கடைகளில் வாங்க முடியும் என்று மத்திய நுகர்வோர் விவகாரம், உணவு மற்றும் பொது விநியோகத்துறை இணையமைச்சர் சாத்வி நிரஞ்சன் ஜோதி மக்களவையில் இன்று எழுத்துப்பூர்வமாக தெரிவித்தார்.
ஒருங்கிணைந்த பொது விநியோக மேலாண்மை முறையில் ஏப்ரல் 2018-ம் ஆண்டு ரூ.127.3 கோடிக்கு ஒப்புதல் அளிக்கப்பட்டது. இத்திட்டம் மார்ச் 31, 2023-ம் ஆண்டு வரை நீட்டிக்கப்பட்டுள்ளது. இதுவரை 2020-21, 2021-22 மற்றும் 2022-23 ஆகிய 3 நிதியாண்டுகளின் போது மாநிலங்கள், யூனியன் பிரதேசங்கள், தேசிய தகவல் மையங்கள், தேசிய தகவல் மையசேவை நிறுவனங்கள் ஆகியவற்றுக்கு ரூ.46.86 கோடி நிதி விடுவிக்கப்பட்டுள்ளது.
ஒரே நாடு ஒரே ரேஷன் அட்டை திட்டத்தின் கீழ் தற்போது மாதந்தோறும் சராசரியாக 3.5 கோடி பரிவர்த்தனைகள் நடைபெற்று வருகின்றன. இதுவரை மொத்தம் 93.31 கோடி பரிவர்த்தனைகள் நடைபெற்றுள்ளன.
இது குறித்து விழிப்புணர்வு ஏற்படுத்துவதற்காக 167 பண்பலை வானொலி மற்றும் 91 சமுதாய வானொலி நிலையங்கள், ரயில் நிலையங்களில் ஒலி-ஒளி காட்சி, நியாயவிலைக் கடைகள் மற்றும் வெளியிடங்களில் பதாகைகள் உள்ளிட்டவை மூலம் விழிப்புணர்வு ஏற்படுத்தப்பட்டு வருகின்றன. 13 மொழிகளில் இடம் பெற்றுள்ள ‘மேரா ரேஷன்’ என்ற செயலியை இதுவரை சுமார் 20 லட்சம் பேர் பதிவிறக்கம் செய்து கண்டுள்ளனர்.
வணிகம் மற்றும் தொழில்துறை அமைச்சகம்
பொறியியல் ஏற்றுமதி விருதுகள் வழங்கும் இ.இ.பி.சி 50-வது ஆண்டு விழாவைக் கொண்டாடியது
2017-2018க்கு 111 தேசிய விருதுகள் வழங்கப்பட்டன
புதுதில்லியில் இன்று நடைபெற்ற நிகழ்ச்சியில், 2017-2018 ஆண்டுக்கான பொறியியல் ஏற்றுமதி மேம்பாட்டு சபை  விருதுகளை, விமானப் போக்குவரத்து  மற்றும் வீட்டுவசதி, நகர்ப்புற விவகாரங்கள் துறை இணையமைச்சர் திரு. ஹர்தீப்சிங் பூரி வழங்கினார். இந்த விழாவில் பேசிய அவர், 2017-18ல் உயர்சாதனை அளவாக, 76 பில்லியன் அமெரிக்க டாலர் மதிப்பிற்கும், 2018-19ல் 87 பில்லியன் அமெரிக்க டாலர் மதிப்பிற்கும் ஏற்றுமதியை எட்டியிருப்பதற்காக இ.இ.பி.சி-க்குப் பாராட்டு தெரிவித்தார். அடுத்த ஆண்டு இந்தியாவின் பொறியியல் பொருட்கள் ஏற்றுமதி ஒரு டிரில்லியன் அமெரிக்க டாலர் என்ற இலக்கை எட்டும் என்று அவர் நம்பிக்கை தெரிவித்தார்.
இந்த ஆண்டு 50-வது ஆண்டு நிறைவைக் கொண்டாடும் இ.இ.பி.சி, 2017-18க்கான 111 தேசிய விருதுகளை வழங்கியுள்ளது. இந்த ஆண்டு முதன்முறையாக, இ.இ.பி.சி-யில் உள்ள உறுப்பு நிறுவனங்களை மதிப்பிட இந்திய தரக்கட்டுப்பாடு அமைப்பு  அழைக்கப்பட்டது. இதையடுத்து, இ.இ.பி.சி இந்தியா - க்யூ.சி.ஐ விருதுகள், ஏழு வெற்றியாளர்களுக்கு வழங்கப்பட்டன.
40 லட்சம் தொழிலாளர்களைக் கொண்ட பொறியியல் துறை, உலகப் பொறியியல் தரங்களுக்கு விரிவடைய வேண்டும் என்றும், தங்களின் திறனை மேம்படுத்திக் கொள்ள புதிய தொழில் நுட்பத்தைப் பயன்படுத்த வேண்டும் என்றும், தங்களின் போட்டித்திறனை மேம்படுத்த வேண்டும் என்றும் அவர் வலியுறுத்தினார்.
இ.இ.பி.சி-யின் உறுப்பு நிறுவனங்களில் சுமார் 55 சதவீதம் குறு, சிறு மற்றும் நடுத்தர தொழில்கள் என்பதால், உலக மதிப்புத் தொடரில் இணைய இவை தொழில்நுட்ப மேம்பாட்டுக்கும், உற்பத்தி அதிகரிப்புக்கும் உத்திகளை வகுக்க வேண்டும் என்று அமைச்சர் கூறினார்.
ஆஃப்ரிக்கா, காமன்வெல்த் நாடுகள், லத்தீன் அமெரிக்க நாடுகள், வளைகுடா நாடுகள், மெக்ஸிக்கோ போன்றவற்றில் அதிகரித்து வரும் சந்தை வாய்ப்புகளை ஏற்றுமதியாளர்கள் பயன்படுத்த வேண்டும் என்று வலியுறுத்திய அமைச்சர் திரு. ஹர்தீப்சிங் பூரி, அப்போதுதான், 2025-க்குள் இந்தியாவின் பொறியியல் ஏற்றுமதி 200 பில்லியன் அமெரிக்க டாலர் என்ற இலக்கை எட்டமுடியும் என்றார்.
இந்த விழாவில் இ.இ.பி.சி தலைவர் திரு. ரவி செகாலும் உரையாற்றினார். வர்த்தகத் துறை கூடுதல் செயலாளர் திரு. பூபிந்தர்சிங் பல்லா, தொழில்துறை பிரதிநிதிகள், விருது பெற்றவர்கள் விழாவில் பங்கேற்றனர்.